李仲永墨梅
作者：姜特立
朝代：宋

paragraphs: 寫竹如草書，患俗不患清。
畫梅如相馬，以骨不以形。
墨君曩有文夫子，蟬腹蛇跗具生意。
當時一派屬蘇公，雨葉風枝畧相似。
花光道人執天機，信手掃出孤山姿。
陳玄幻却西子面，此妙俗士那能知。
近時賞愛楊補之，補之嫵媚不足奇。
李生於梅却有得，高處自與前人敵。
倒暈踈花出古心，暝雲暗谷藏春色。
我一見之三歎息，意足不暇形模索。
君若欲求之點畫，胡不去看江頭千樹白。